Komisijos Reglamentas (EEB) Nr. 3561/85
1985 m. gruodžio 17 d.
dėl informacijos apie žvejybos veiklos tikrinimus, kuriuos atlieka nacionalinės kontrolės institucijos
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1982 m. birželio 29 d. Tarybos reglamentą (EEB) Nr. 2057/82, nustatantį tam tikras žvejybos veiklos, kurią vykdo valstybių narių laivai, kontrolės priemones [1] su pakeitimais, padarytais Reglamentu (EEB) Nr. 1729/83 [2], ypač į jo 13 straipsnį,
kadangi Reglamento (EEB) Nr. 2057/82 1 straipsnis reikalauja, kad valstybės narės tikrintų žvejybos laivus dėl apsaugos ir kontrolės priemonių ir imtųsi baudžiamųjų arba administracinių veiksmų pastebėjus pažeidimus; kadangi pagal to reglamento 5 straipsnį Komisijai būtina pranešti apie tokius tikrinimus ir jų rezultatus; kadangi dėl šios priežasties būtina nustatyti, kokia forma šią informaciją reikia perduoti Komisijai;
kadangi šiame reglamente numatytos priemonės atitinka Žvejybos išteklių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kiekvienais metais iki kovo 1 d. valstybės narės Komisijai pateikia praeitų kalendorinių metų:
a) patikrinimų jūroje dienų skaičių, kuriuos atliko nacionaliniai kontrolės laivai kiekviename ICES kvadrate, NAFO regione ir (arba) CECAF regione;
b) informaciją tokia forma, kokia nurodyta priede, apie:
- žvejybos laivų patikrinimus, atliktus jūroje arba uoste, ir apie iškrautos žuvies kiekį,
- pateiktus oficialius rašytinius įspėjimus,
- paskirtas administracines bausmes,
- pažeidimus, dėl kurių kreiptasi į teismą.
2. Šiame reglamente:
- "pateiktas oficialus rašytinis įspėjimas" yra rašytinis valdžios institucijų pranešimas kapitonui arba kitam už pažeidimą atsakingam asmeniui, kuris nepatraukiamas į teismą, apie jo padarytus pažeidimus ir apie bausmes, kurios gali būti paskirtos, jeigu pažeidimais pasikartos,
- "paskirtos administracinės bausmės" yra dėl pažeidimo valdžios institucijų paskirtos finansinės arba kitokios bausmės arba administracinis sprendimas, priimtas dėl pažeidimo, kuris daro žalingą poveikį kapitono ar kito už pažeidimą atsakingo asmens veiklai,
- "pažeidimai, dėl kurių kreiptasi į teismą" yra pažeidimai, dėl kurių kreiptasi į teismą, neatsižvelgiant į tai, kokių veiksmų imasi teismas.
3. Komisija pateikia valstybėms narėms pagal 1 ir 2 dalį gautos informacijos santrauką.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1987 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. gruodžio 17 d.